**Жемқорлықтан ада ұрпақ - мемлекет қозғаушылары**

Қазіргі таңда сыбайлас жемқорлық азаматтардың өмір сүру деңгейі мен әл-ауқатына тікелей әсер ететін заманауи қоғамның негізгі проблемаларының біріне айналған. Өкінішке орай, әлемдегі бірде-бір мемлекет сыбайлас жемқорлықты түбегейлі жойған жоқ. Бір қуантарлығы, мемлекетіміздің осы әлеуметтік зұлымдыққа қарсы белсенді түрде күресіп жатқаны, оның айқын дәлелі – оны азайтуға бағытталған шаралар.

2022 жылы Қазақстан Республикасының 2022 - 2026 жылдарға арналған сыбайлас жемқорлыққа қарсы саясатының тұжырымдамасы бекітілген болатын. Қазақстан Республикасының 2015-2025 жылдарға арналған сыбайлас жемқорлыққа қарсы стратегиясы қабылданғаннан бері мемлекетімізде сыбайлас жемқорлықты барынша азайту бағытында ауқымды жұмыстар атқарылып келеді.

Осыған байланысты білім саласында қызмет етіп отырған мектеп мұғалімдері де, білім алушылар да барынша іс-шараларға белсене қатысып, ат салысуда. Сыбайлас жемқорлыққа қарсы күрес туралы заңдарды негізге ала отырып, құқықтық мағлұмат беру, білімдерін қалыптастыру, саяси өмірден хабардар жеке тұлғаның  еркін сөйлеуіне, еліне, жеріне  деген өз ой - пікірлерімен бөлісуге жағдай жасау, өз еліне  адал қызмет етуге, Ата заңды құрметтеуге, адамгершілікке, қайырымдылыққа тәрбиелеу мектепте өтіліп жатқан іс-шаралардың басты мақсаты болып табылады.

Дамушы мемлекеттер ретінде ең алдымен сыбайлас жемқорлықты азайту, оны тоқтату- басты міндет. Ал мемлекеттік ертеңі, болашағы – өсіп келе жатқан ұрпақ. Адал ұрпақтың қалыптасып, дамуы үшін білім ұйымдары жүйелі түрде жоспарға сай жұмыстар атқарады. Мектеп қабырғасында жүргенде-ақ ақ пен қараның, жақсы мен жаманның, адалдық пен арамдықтың, дұрыс пен бұрыстың арақатынасын ажыратып үйренген бала келешектегі ісіне де сын көзбен қарап, есеп бере алады. Тәрбиемен бойына сіңген қасиет бөтеннің, мемлекеттік мүлкіне көз алартуға, жетістікке жеңіл жолмен жетудің жүрекке қуаныш сыйламайтынына көзін жеткізеді. Зайырлы мемлекет ретінде Қазақстанда осындай ұрпақтың қалыптасуы басты көрсеткішімізге айналуы тиіс.

 Жемқорлықтан ада мемлекет қалыптастыруға ат салысу – әрбір ел азаматының міндеті!